CELEX: 22019D0751
Language: fi
Date: 2017-07-07 00:00:00
Title: ETA:n sekakomitean päätös N:o 144/2017, annettu 7 päivänä heinäkuuta 2017, ETA-sopimuksen liitteen XI (Sähköinen viestintä,audiovisuaaliset palvelut ja tietoyhteiskunta) muuttamisesta [2019/751]

16.5.2019   
               
               
                  FI
               
               
                  Euroopan unionin virallinen lehti
               
               
                  L 128/44
               
            
         ETA:n SEKAKOMITEAN PÄÄTÖS
         N:o 144/2017,
         annettu 7 päivänä heinäkuuta 2017,
         ETA-sopimuksen liitteen XI (Sähköinen viestintä, audiovisuaaliset palvelut ja tietoyhteiskunta) muuttamisesta [2019/751]
         ETA:N SEKAKOMITEA, joka
         ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan,
         sekä katsoo seuraavaa:
         
                     (1)
                  
                  
                     Euroopan parlamentin ja neuvoston direktiivin 95/46/EY nojalla EU:n ja Yhdysvaltojen välisen Privacy Shield -järjestelyn tarjoaman tietosuojan tason riittävyydestä 12 päivänä heinäkuuta 2016 annettu komission täytäntöönpanopäätös (EU) 2016/1250 (1) olisi otettava osaksi ETA-sopimusta.
                  
               
                     (2)
                  
                  
                     Sen vuoksi olisi muutettava ETA-sopimuksen liitettä XI,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään ETA-sopimuksen liitteessä XI olevan 5ep kohdan (komission täytäntöönpanopäätös 2013/65/EU) jälkeen kohta seuraavasti:
            
                        ”5eq.
                     
                     
                        32016 D 1250: komission täytäntöönpanopäätös (EU) 2016/1250, annettu 12 päivänä heinäkuuta 2016, Euroopan parlamentin ja neuvoston direktiivin 95/46/EY nojalla EU:n ja Yhdysvaltojen välisen Privacy Shield -järjestelyn tarjoaman tietosuojan tason riittävyydestä (EUVL L 207, 1.8.2016, s. 1)”.
                     
                  
         
            2 artikla
            Täytäntöönpanopäätöksen (EU) 2016/1250 islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia.
         
         
            3 artikla
            Tämä päätös tulee voimaan 8 päivänä heinäkuuta 2017, jos kaikki ETA-sopimuksen 103 artiklan 1 kohdan mukaiset ilmoitukset on tehty (*1).
         
         
            4 artikla
            Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.
         
         
            Tehty Brysselissä 7 päivänä heinäkuuta 2017.
            
               
                  ETA:n sekakomitean puolesta
               
               
                  Puheenjohtaja
               
               Sabine MONAUNI
            
         
         
            (1)  EUVL L 207, 1.8.2016, s. 1.
         
            (*1)  Valtiosäännön asettamista vaatimuksista ei ole ilmoitettu.
      
      
         
            Sopimuspuolten yhteinen julistus päätökseen N:o 144/2017 Euroopan parlamentin ja neuvoston direktiivin 95/46/EY nojalla EU:n ja Yhdysvaltojen välisen Privacy Shield -järjestelyn tarjoaman tietosuojan tason riittävyydestä annetun komission täytäntöönpanopäätöksen (EU) 2016/1250 ottamisesta osaksi ETA-sopimusta
            Täytäntöönpanopäätöksessä (EU) 2016/1250 säädetään, että organisaatiot, jotka ovat saaneet varmennuksen EU:n ja Yhdysvaltojen välisen Privacy Shield -järjestelyn puitteissa, noudattavat eurooppalaisten tietosuojaviranomaisten lausuntoa silloin, kun on kyse työsuhteen yhteydessä kerättyjen henkilöstötietojen käsittelystä tai kun organisaatio on vapaaehtoisesti suostunut tietosuojaviranomaisten valvontaan. Lausunto toimitetaan tietosuojaviranomaisten itsensä perustaman, unionin tasoisen epävirallisen tietosuojaviranomaisten paneelin kautta tietosuojaviranomaisten työhön ja keskinäiseen yhteistyöhön liittyvän toimivallan perusteella.
            Niiden asioiden osalta, jotka kuuluvat Yhdysvaltojen Privacy Shield -järjestelyn oikeusasiamiehen toimivaltaan, yksittäiset valitukset ja muu viestintä kanavoidaan kansalaisten valituksia käsittelevän EU:n keskitetyn elimen kautta. Elin koostuu unionin tietosuojaviranomaisista.
            Sopimuspuolet ovat yhtä mieltä siitä, että tietosuojaviranomaisten osallistuminen näihin elimiin on välttämätöntä, jotta kunnioitetaan viranomaisten toimivaltaa käsitellä valitukset, joita kuka tahansa voi tehdä suojellakseen oikeuksiaan ja vapauksiaan henkilötietojen käsittelyssä, ja käyttää viranomaisille direktiivissä 95/46/EY myönnettyjä tutkinta- ja toimintavaltuuksia.
            Direktiivi 95/46/EY on otettu osaksi ETA-sopimusta. Sen vuoksi EFTA-valtioiden on varmistettava, että niiden tietosuojaviranomaisilla on täydet valvontavaltuudet, myös silloin kun on kyse henkilötietojen siirrosta kolmansiin maihin. Sopimuspuolet ovat yhtä mieltä siitä, että EFTA-valtioiden tietosuojaviranomaisten olisi voitava osallistua EU:n ja Yhdysvaltojen Privacy Shield -järjestelyn mukaisesti epäviralliseen tietosuojaviranomaisten paneeliin ja kansalaisten valituksia käsittelevään EU:n elimeen, jotta voidaan varmistaa valvontakäytäntöjen lähentyminen ja yksilöiden oikeuksien ja vapauksien yhtäläinen suojelu kaikkialla Euroopan talousalueella.
            Täytäntöönpanopäätöksen (EU) 2016/1250 mukaisesti EU:n rekisteröidyt voivat turvautua viimesijaisena muutoksenhakumekanismina toimivaan Privacy Shield -paneeliin kun on kyse vaateista, joita ei ole saatu ratkaistua keskusteluissa asianomaisen organisaation kanssa tai yhteistyössä niiden tietosuojaviranomaisen tai Yhdysvaltain kauppaministeriön kanssa. Privacy Shield -paneeli koostuu välimiehistä, jotka osapuolet ovat valinneet Euroopan komission ja Yhdysvaltain kauppaministeriön laatimasta luettelosta.
            Sopimuspuolet sopivat, että komissio kuulee EFTA-valtioita välimiesten luettelon kokoonpanosta ja ottaa EFTA-valtioiden mielipiteen huomioon ennen välimiesten nimittämistä.